സംരംഭകരുടെ പരാതി തീര്പ്പാക്കല് വൈകിയാല് ഉദ്യോഗസ്ഥന് പിഴ: പി രാജീവ് അഞ്ചുകോടി വരെയുള്ള പരാതികള് ജില്ലാതലത്തില് തീര്പ്പാക്കാമെന്നും മന്ത്രി പാലക്കാട് വ്യവസായ സംരംഭകരുടെ പരാതി സമയബന്ധിതമായി തീര്പ്പാക്കുന്നതില് വീഴ്ച വരുത്തുന്ന ഉദ്യോഗസ്ഥനില്നിന്ന് പിഴ ഈടാക്കുമെന്ന് മന്ത്രി പി രാജീവ്. സംസ്ഥാന പരാതി പരിഹാര സമിതിക്ക് ലഭിക്കുന്ന പരാതി 30 ദിവസത്തിനകം പരിഹരിക്കണം. അടുത്ത 15 ദിവസത്തനകം പരിഹാര നിര്ദ്ദേശവും നടപ്പാക്കണം. ഇതില് വീഴ്ച വരുത്തുന്ന ഉദ്യോഗസ്ഥനില്നിന്ന് ദിവസം 250 രൂപ ഈടാക്കും. പരമാവധി 10,000 രൂപവരെ പിഴ ഈടാക്കും. നടപടി വൈകിപ്പിക്കുന്ന ഓരോ ദിവസത്തിനും പിഴയുണ്ടാകും. പിഴയ്ക്കുപുറമെ വകുപ്പുതല നടപടിക്കും ശുപാര്ശ ചെയ്യും. ജില്ലാ പഞ്ചായത്ത് കോണ്ഫറന്സ് ഹാളില് നടന്ന മീറ്റ് ദി മിനിസ്റ്റര് പരിപാടി ഉദ്ഘാടനം ചെയ്യുകയായിരുന്നു മന്ത്രി. അഞ്ചു കോടി വരെ മുതല്മുടക്കുള്ള വ്യവസായ സംരംഭങ്ങളെ സംബന്ധിച്ച പരാതികള് ജില്ലാതലത്തില് തീര്പ്പാക്കാം. കലക്ടര് അധ്യക്ഷനായുള്ള സമിതിയാണ് പരാതി തീര്പ്പാക്കുക. അഞ്ചു കോടിക്ക് മുകളില് മുതല് മുടക്കുള്ള സംരംഭങ്ങളുമായി ബന്ധപ്പെട്ട പരാതികള് സംസ്ഥാന സമിതി തീര്പ്പാക്കും. എല്ലാ വകുപ്പ് പ്രതിനിധികളെയും ഉള്ക്കൊള്ളിച്ച് രൂപീകരിക്കുന്ന സമിതിക്ക് സിവില് കോടതിയുടെ അധികാരം ഉണ്ടാകും. ജില്ലാതലത്തില് ലഭിക്കുന്ന പരാതികള്ക്ക് ഏഴു ദിവസത്തിനകം പരിഹാരം നിര്ദേശിക്കണം. 30 ദിവസത്തിനിടയില് പരിഹരിക്കണം. പരിഹരിക്കപ്പെടാത്ത വിഷയങ്ങള് സംസ്ഥാന സമിതിയിലേക്ക് നല്കും. 100 കോടിക്ക് മുകളില് നിക്ഷേപം നടത്തുന്ന സംരംഭകന് നടപടികള് വേഗത്തിലാക്കാന് സര്ക്കാര് തലത്തില് നോഡല് ഓഫീസറെ ചുമതലപ്പെടുത്തും. സംരംഭകര് നേരിടുന്ന പ്രശ്നങ്ങള് പരിഹരിക്കുന്നതിനായി ഇന്ഡസ്ട്രിയല് ക്ലിനിക് സജീവമാക്കും. ഇതുമായി ബന്ധപ്പെട്ട് താലൂക്ക്തലം മുതലുള്ള ഉദ്യോഗസ്ഥര്ക്കും സംരംഭകര്ക്കും പരിശീലനം നല്കും. ജില്ലാ തലത്തില് വ്യവസായ സംരംഭങ്ങളുമായി ബന്ധപ്പെട്ട പ്രശ്നങ്ങള്ക്ക് പരിഹാരമായി സ്റ്റാറ്റ്യൂട്ടറി ഗ്രിവന്സ് മെക്കാനിസവും പ്രത്യേക പരിശോധനകള് നടത്തുന്നതിനായി സ്റ്റാറ്റ്യൂട്ടറി ഇന്സ്പെക്ഷന് സിസ്റ്റവും ഏര്പ്പെടുത്തും. വ്യവസായ സംരംഭങ്ങളുടെ അനുമതി മുതലുള്ള നടപടികള് സോഫ്റ്റ്വെയറിലൂടെ ഏകോപിപ്പാക്കും. നടപടിക്രമങ്ങള് ഏത് സമയത്തും പരിശോധിക്കാന് കഴിയുന്നതിനാല് ഉദ്യോഗസ്ഥ തലത്തിലുള്ള കാലതാമസവും പോരായ്മകളും ഒഴിവാക്കാനാവും. സൂക്ഷ്മ സംരംഭങ്ങള്ക്കാണ് സര്ക്കാര് പ്രാധാന്യം നല്കുന്നത്. എന്നാല് ചെറുകിട, ഇടത്തരം സംരംഭങ്ങളും പ്രോത്സാഹിപ്പിക്കപ്പെടണം. സംരംഭങ്ങളുമായി ബന്ധപ്പെട്ട ഭൂമി സ്വതന്ത്രമായി ക്രയവിക്രയം നടത്തുന്നതിനായി ലാന്ഡ് അലോട്ട്മെന്റ് നയം രൂപീകരിക്കാനും സര്ക്കാര് നടപടി എടുക്കുമെന്ന് മന്ത്രി പി രാജീവ് പറഞ്ഞു. Tags